b'\n_START_ARTICLE_\nSnow Crash\n_START_SECTION_\nCadru\n_START_PARAGRAPH_\nPovestea \xc3\xaencepe \xc8\x99i se sf\xc3\xa2r\xc8\x99e\xc8\x99te \xc3\xaen Los Angeles-ul \xc3\xaenceputului de secol XXI, care nu mai apar\xc8\x9bine Statelor Unite. \xc3\x8en aceast\xc4\x83 ipotetic\xc4\x83 realitate viitoare, Guvernul Statelor Unite ale Americii a cedat mare parte a puterii sale organiza\xc8\x9biilor \xc8\x99i antreprenorilor priva\xc8\x9bi. Francizele, suveranitatea individual\xc4\x83 \xc8\x99i vehiculele private sunt la putere (al\xc4\x83turi de traficul de droguri, violen\xc8\x9ba, crima \xc8\x99i blocajele din trafic). Armatele de mercenari concureaz\xc4\x83 pentru contracte de ap\xc4\x83rare na\xc8\x9bional\xc4\x83, \xc3\xaen timp ce g\xc4\x83rzile particulare men\xc8\x9bin pacea \xc3\xaen teritorii suverane \xc3\xaengr\xc4\x83dite. Companiile autostr\xc4\x83zilor concureaz\xc4\x83 pentru a atrage \xc8\x99oferii pe \xc8\x99oselele lor \xc3\xaen dauna celor apar\xc8\x9bin\xc3\xa2nd competitorilor, iar po\xc8\x99ta este distribuit\xc4\x83 de curieri angaja\xc8\x9bi. R\xc4\x83m\xc4\x83\xc8\x99i\xc8\x9bele guvernului p\xc4\x83streaz\xc4\x83 autoritatea doar \xc3\xaen locuri izolate, munca lor fiind irelevant\xc4\x83 fa\xc8\x9b\xc4\x83 de societatea dinamic\xc4\x83 din jurul lor._NEWLINE_Mare parte a teritoriilor cedate de guvern s-au constituit \xc3\xaen enclave suverane, fiecare condus\xc4\x83 de propria franciz\xc4\x83 corporatist\xc4\x83 (cum ar fi "Mr. Lee\'s Greater Hong Kong") sau \xc3\xaen suburbclave reziden\xc8\x9biale (enclave suburbane). Aceast\xc4\x83 organizare aminte\xc8\x99te de anarho-capitalism, o tem\xc4\x83 pe care Stephenson o reia \xc3\xaen urm\xc4\x83torul s\xc4\x83u roman, Era de diamant. Hiperinfla\xc8\x9bia a devalorizat dolarul p\xc3\xa2n\xc4\x83 la nivelul bancnontelor de un trilion sau de un cvadrilion. Pentru tranzac\xc8\x9bii fizice, oamenii apeleaz\xc4\x83 la valute alternative, care nu sunt supuse hiperinfla\xc8\x9biei, cum este yen-ul._NEWLINE_Metaversul, considerat de Stephenson succesorul Internetului, reprezint\xc4\x83 viziunea lui Stephenson despre modul \xc3\xaen care un Internet bazat pe realitatea virtual\xc4\x83 ar putea evolua \xc3\xaen viitorul apropiat. Sem\xc4\x83n\xc3\xa2nd cu un MMO, Metaversul este populat de avatare controlate de utilizator, cum sunt demonii de sistem. De\xc8\x99i Realitatea de\xc8\x9bine terminale de acces public la Metavers, folosirea acestora stigmatizeaz\xc4\x83 oarecum utilizatorul, par\xc8\x9bial din cauza slabei lor reprezent\xc4\x83ri vizuale, sub forma unor avatare de calitate slab\xc4\x83. Statutul \xc3\xaen cadrul Metaversului este dat de doi factori: accesul la mediile restric\xc8\x9bionate de genul clubului exclusivist Black Sun \xc8\x99i de perspicacitatea tehnic\xc4\x83, indicat de gradul de sofisticat al avatarului unei persoane.\n_START_SECTION_\nPrivire de ansamblu\n_START_PARAGRAPH_\nLa \xc3\xaenceputul romanului, personajul principal, Hiro Protagonist, afl\xc4\x83 despre un pseudo-narcotic, "Snow Crash", oferit \xc3\xaentr-un club de noapte exclusivist din Metavers. Prietenii \xc8\x99i colegii hackeri ai lui Hiro cad victime efectelor "Snow Crash"-ului, care pare unic prin faptul c\xc4\x83 experien\xc8\x9ba are loc at\xc3\xa2t \xc3\xaen Metavers, c\xc3\xa2t \xc8\x99i \xc3\xaen lumea fizic\xc4\x83. Hiro folose\xc8\x99te abilit\xc4\x83\xc8\x9bile sale de hacker, perspicacitatea sa \xc8\x99i cuno\xc8\x99tin\xc8\x9bele avansate de spadasin pentru a descoperi misterul "Snow Crash"-ului. Urm\xc4\x83rirea lui \xc3\xael poart\xc4\x83 pe cititor \xc3\xaentr-un tur al culturii sumeriene, a unei societ\xc4\x83\xc8\x9bi adepte a politicii "laissez-faire" \xc8\x99i a unei meta-societ\xc4\x83\xc8\x9bi patronate de elite financiare, sociale \xc8\x99i intelectuale. Pe m\xc4\x83sur\xc4\x83 ce se dezv\xc4\x83luie natura "Snow Crash"-ului, Hiro descoper\xc4\x83 c\xc4\x83 \xc8\x99irurile de informa\xc8\x9bii autoreplicatoare pot afecta obiectele \xc3\xaentr-un mod uniform, chiar dac\xc4\x83 sunt transmise prin diferite medii, iar asta \xc3\xael face s\xc4\x83 se dedice \xc8\x99i mai mult drumului ales \xc3\xaen via\xc8\x9b\xc4\x83.\n_START_SECTION_\nIntriga propriu-zis\xc4\x83\n_START_PARAGRAPH_\nProtagonistul se nume\xc8\x99te Hiro Protagonist (Hiro fiind un omofon pentru hero - erou, \xc3\xaen englez\xc4\x83), pe a c\xc4\x83rui carte de vizit\xc4\x83 scrie "Ultimul hacker liber-profesionis. Cel mai mare spadasin din lume." C\xc3\xa2nd Hiro \xc3\xae\xc8\x99i pierde slujba \xc3\xaen care livra pizza pentru Mafie, o \xc3\xaent\xc3\xa2lne\xc8\x99te pe Y.T. (prescurtarea de la Yours Truly - a dumneavoastr\xc4\x83, \xc3\xaen englez\xc4\x83), care este o "kurier\xc4\x83" pe skateboard, iar cei doi decid s\xc4\x83 devin\xc4\x83 parteneri, v\xc3\xa2nz\xc3\xa2nd date CIC-ului (organiza\xc8\x9bia de profit \xc3\xaen care s-a transformat CIA-ul dup\xc4\x83 ce guvernul Statelor Unite a pierdut puterea)._NEWLINE_Perechea afl\xc4\x83 despre existen\xc8\x9ba unui nou drog periculos, "Snow Crash", care este at\xc3\xa2t un virus informatic capabil s\xc4\x83 infecteze creierul hackerilor nepreg\xc4\x83ti\xc8\x9bi din Metavers, c\xc3\xa2t \xc8\x99i s\xc4\x83 altereze mintea \xc3\xaen Realitate. El este distribuit de o re\xc8\x9bea de biserici penticostale prin intermediul infrastructurii \xc8\x99i sistemului ei de credin\xc8\x9be. Pe m\xc4\x83sur\xc4\x83 ce Hiro \xc8\x99i Y.T. sap\xc4\x83 mai ad\xc3\xa2nc (sau sunt tra\xc8\x99i mai departe), descoper\xc4\x83 mai multe despre Snow Crash \xc8\x99i leg\xc4\x83tura sa cu vechea cultur\xc4\x83 sumerian\xc4\x83, monopolistul fibrei optice L. Bob Rife \xc8\x99i Pluta sa enorm\xc4\x83 plin\xc4\x83 cu refugia\xc8\x9bi care "vorbesc \xc3\xaen limbi". At\xc3\xa2t \xc3\xaen Metavers, c\xc3\xa2t \xc8\x99i \xc3\xaen Realitate, ei se confrunt\xc4\x83 cu unul dintre proteja\xc8\x9bii lui Rife, un harponist aleutinian numit Raven, a c\xc4\x83rui motociclet\xc4\x83 cu ata\xc8\x99 transport\xc4\x83 un dispozitiv nuclear programat s\xc4\x83 explodeze dac\xc4\x83 Raven ar fi ucis. Raven nu a iertat Statele Unite pentru modul \xc3\xaen care au tratat invazia japonez\xc4\x83 \xc3\xaen Insulele Aleutine \xc8\x99i pentru c\xc4\x83 au f\xc4\x83cut teste nucleare \xc3\xaen Amchitka._NEWLINE_Hiro, \xc3\xaendemnat de fosta sa prieten\xc4\x83, lingvista catolic\xc4\x83 Juanita Marquez, \xc3\xaencearc\xc4\x83 s\xc4\x83 rezolve criza \xc3\xaenceput\xc4\x83. Ea este legat\xc4\x83 de mitologia Sumerului antic, pe care Stephenson \xc3\xael descrie ca vorbind o ur-limb\xc4\x83 foarte puternic\xc4\x83. Pentru limbile moderne, limba sumerian\xc4\x83 reprezint\xc4\x83 ceea ce sistemul binar este pentru limbajele de programare: afecteaz\xc4\x83 \xc3\xaentregul (fie el om sau calculator) la un nivel mult mai profund dec\xc3\xa2t limbajele dob\xc3\xa2ndite/programate. Limba sumerian\xc4\x83 este legat\xc4\x83 de trunchiul cerebral \xc8\x99i de glosolalie, sau "vorbirea \xc3\xaen limbi" - abilitate ar\xc4\x83tat\xc4\x83 de majoritatea converti\xc8\x9bilor lui L. Bob Rife. Cultura sumerian\xc4\x83 a fost condus\xc4\x83 \xc8\x99i controlat\xc4\x83 prin intermediul me-ului, echivalentul software-ului pentru om, care con\xc8\x9bine reguli \xc8\x99i proceduri referitoare la diverse activit\xc4\x83\xc8\x9bi (recoltare, coacerea p\xc3\xa2inii, etc.). P\xc4\x83str\xc4\x83torii acestor documente importante erau preo\xc8\x9bii - numi\xc8\x9bi en. Unii dintr ei, cum este zeul/personajul semi-istoric Enki, poate scrie noi me-uri, fiind astfel echivalentul unui programator sau hacker._NEWLINE_Conform spuselor lui Stephenson, o zei\xc8\x9b\xc4\x83/personaj semi-istoric pe nume A\xc8\x99erah, \xc8\x99i-a asumat misiunea de a crea un virus biolingvistic periculos care s\xc4\x83 infecteze oamenii. Virusul a fost oprit de Enki, care \xc8\x99i-a folosit abilit\xc4\x83\xc8\x9bile de "hacker neurolingvistic" pentru a crea un "nam-shub" care s\xc4\x83 protejeze omenirea, distrug\xc3\xa2ndu-i abilitatea de a folosi \xc8\x99i de a r\xc4\x83punde limbii sumeriene. Acest lucru a dus la apari\xc8\x9bia "limbajului dob\xc3\xa2ndit" \xc8\x99i a determinat povestea biblic\xc4\x83 a Turnului Babel. Din nefericire, meta-virusul lui A\xc8\x99erah nu a disp\xc4\x83rut \xc3\xaen \xc3\xaentregime, deoarece "Cultul lui A\xc8\x99erah" s-a r\xc4\x83sp\xc3\xa2ndit \xc3\xaen continuare cu ajutorulprostituatelor \xc8\x99i a al\xc4\x83pt\xc4\x83rii copiilor orfani de c\xc4\x83tre femei infectate. Rife a sponsorizat o expedi\xc8\x9bie arheologic\xc4\x83 \xc3\xaen ora\xc8\x99ul sumerian Eridu, g\xc4\x83sind acolo suficiente informa\xc8\x9bii despre limba sumerian\xc4\x83 pentru a o reconstitui \xc8\x99i a o folosi pentru a-\xc8\x99i impune dorin\xc8\x9bele sale omenirii. Printre descoperirile sale se num\xc4\x83r\xc4\x83 \xc8\x99i nam-shub-ul lui Enki, pe care \xc3\xael protejeaz\xc4\x83 cu orice pre\xc8\x9b._NEWLINE_Hiro ajunge la Pluta lui Rife, o flotil\xc4\x83 masiv\xc4\x83 de refugia\xc8\x9bi organizat\xc4\x83 \xc3\xaen jurul iahtului personal al lui Rife, fostul portavion USS Enterprise. Juanita s-a infiltrat deha \xc3\xaen caravana maritim\xc4\x83 pentru a-l detrona pe Rife. Y.T. a fost capturat\xc4\x83 de acoli\xc8\x9bii lui Rife \xc8\x99i a fost dus\xc4\x83 pe Plut\xc4\x83, unde este implicat\xc4\x83 \xc3\xaentr-o scurt\xc4\x83 idil\xc4\x83 cu Raven \xc8\x99i, \xc3\xaen cele din urm\xc4\x83, este luat\xc4\x83 ostatic\xc4\x83 chiar de c\xc4\x83tre Rife. \xc3\x8en timpul captivit\xc4\x83\xc8\x9bii, Y.T. \xc3\xaei livreaz\xc4\x83 lui Hiro nam-shub-ul lui Enki, acesta folosindu-l pentru a-i salva pe cei afecta\xc8\x9bi de virus. Hiro acceseaz\xc4\x83 apoi Metaversul \xc8\x99i dejoac\xc4\x83 tentativa lui Raven de a infecta cu un grup de hackeri de elit\xc4\x83 cu virusul Snow Crash. \xc3\x8entre timp, Rife se refugiaz\xc4\x83 pe continent, unde Y.T. evadeaz\xc4\x83, apoi se confrunt\xc4\x83 cu Unchiul Enzo (\xc8\x99eful Mafiei). Enzo este r\xc4\x83nit, dar \xc3\xael dezarmeaz\xc4\x83 pe Raven, iar Rife este ucis de c\xc4\x83tre Fido, un "\xc8\x98obol\xc4\x83nos" ciborg salvat anterior de c\xc4\x83tre Y. T., care trece prin motorul avionului lui L. Bob Rife la o vitez\xc4\x83 de peste 1 mach, distrug\xc3\xa2nd cu aceast\xc4\x83 ocazie \xc8\x99i irusul. Romanul se \xc3\xaencheie cu Y.T. dus\xc4\x83 acas\xc4\x83 de mama ei \xc8\x99i cu aluzii la o reluare \xc3\xaen viitor a rela\xc8\x9biei dintre Hiro \xc8\x99i Juanita.\n_START_SECTION_\nTehnologii caracteristice\n_START_PARAGRAPH_\n\xc3\x8en aceast\xc4\x83 lume fic\xc8\x9bional\xc4\x83 se \xc3\xaent\xc3\xa2lnesc o serie de tehnologii, printre care:\n_START_SECTION_\n\xc8\x98obol\xc4\x83no\xc8\x99ii\n_START_PARAGRAPH_\nCunoscu\xc8\x9bi \xc8\x99i ca unit\xc4\x83\xc8\x9bi de ap\xc4\x83rare semi-autonome, \xc8\x98obol\xc4\x83no\xc8\x99ii reprezint\xc4\x83 for\xc8\x9ba de ap\xc4\x83rare din Mr.Lee\'s Greater Hong Kong. Ei sunt crea\xc8\x9bi din pit bull terrieri \xc3\xaembun\xc4\x83t\xc4\x83\xc8\x9bi\xc8\x9bi pe cale chirurgical\xc4\x83 cu componente cibernetice. \xc8\x98obol\xc4\x83no\xc8\x99ii \xc3\xae\xc8\x99i amintesc via\xc8\x9ba anterioar\xc4\x83 de c\xc3\xa2ine \xc8\x99i pot comunica cu al\xc8\x9bi \xc8\x98obol\xc4\x83no\xc8\x99i "l\xc4\x83tr\xc3\xa2nd" \xc3\xaen Metavers. De\xc8\x99i min\xc8\x9bile lor sunt controlate \xc3\xaen mare parte de implanturi, pot ac\xc8\x9biona uneori independent, \xc3\xaenc\xc4\x83lc\xc3\xa2ndu-\xc8\x99i programarea.\n_START_SECTION_\nRa\xc8\x9biune\n_START_PARAGRAPH_\nRa\xc8\x9biune este o mitralier\xc4\x83 Gatling cu un fel de fle\xc8\x99ete, care folose\xc8\x99te muni\xc8\x9bie compus\xc4\x83 din uraniu s\xc4\x83r\xc4\x83cit. Ea este compus\xc4\x83 dintr-o cutie cu muni\xc8\x9bie mare, o mitralier\xc4\x83 Gatling exagerat\xc4\x83, un ham pentru utilizator \xc8\x99i un generator cu izotopi nucleari care trebuie scufundat \xc3\xaen ap\xc4\x83 pentru asigurarea r\xc4\x83cirii. Arma, creat\xc4\x83 de Ng, se afl\xc4\x83 \xc3\xaenc\xc4\x83 \xc3\xaen stadiul de testare beta \xc8\x99i sufer\xc4\x83 o c\xc4\x83dere de sistem \xc3\xaen timpul unei lupte. Ulterior, Hiro reu\xc8\x99e\xc8\x99te s\xc4\x83 \xc3\xaei fac\xc4\x83 un update \xc8\x99i o folose\xc8\x99te p\xc3\xa2n\xc4\x83 c\xc3\xa2nd r\xc4\x83m\xc3\xa2ne f\xc4\x83r\xc4\x83 muni\xc8\x9bie.\n_START_SECTION_\nMetavers\n_START_PARAGRAPH_\nMetaversul este o realitate virtual\xc4\x83 3D, o dezvoltare a Internetului. \xc3\x8en Metavers, avatarurile utilizatorilor interac\xc8\x9bioneaz\xc4\x83 unele cu altele \xc3\xaentr-o lume virtual\xc4\x83. Acest lucru permite unui om care livreaz\xc4\x83 pizza pentru Mafie \xc3\xaen Los Angeles s\xc4\x83 c\xc3\xa2\xc8\x99tige o lupt\xc4\x83 cu s\xc4\x83bii de samurai \xc3\xaen fa\xc8\x9ba unui om de afaceri nipon care st\xc4\x83 \xc3\xaen camera sa din Tokyo.\n_START_SECTION_\nSemnifica\xc8\x9bie literar\xc4\x83 \xc8\x99i reac\xc8\x9bia criticii\n_START_PARAGRAPH_\nSnow Crash l-a confirmat pe Stephenson ca unul dintre scriitori majori de science fiction ai anilor \'90. Cartea a ap\xc4\x83rut \xc3\xaen lista celor mai bune 100 de romane de limb\xc4\x83 englez\xc4\x83 ale tuturor timpurilor (din 1923 p\xc3\xa2n\xc4\x83 \xc3\xaen prezent) din revista Time._NEWLINE_Unii critici au considerat romanul o parodie a genului cyberpunk, subliniind satira \xc8\x99i umorul absurd._NEWLINE_\xc3\x8en cartea sa, The Shape of the Signifier: 1967 to the End of History, Walter Benn Michaels discut\xc4\x83 despre implica\xc8\x9biile teoretice profunde ale c\xc4\x83r\xc8\x9bii lui Stephenson. Compar\xc3\xa2nd cartea cu o serie de scrieri contemporane - fic\xc8\x9biunile lui Bret Easton Ellis, Kathy Acker, Octavia Butler \xc8\x99i chiar Paul de Man, precum \xc8\x99i cu critica literar\xc4\x83 a lui Richard Rorty \xe2\x80\x94 Michaels critic\xc4\x83 preten\xc8\x9biile c\xc4\x83r\xc8\x9bii: "Totu\xc8\x99i, \xc3\xaen Snow Crash, trupurile umane sunt afectate de "informa\xc8\x9bii" pe care nu le pot citi; virusul, la fel ca v\xc3\xa2rful ghe\xc8\x9barului [din American Psycho], \xc3\xae\xc8\x9bi introduce cuvintele \xc3\xaen minte chiar dac\xc4\x83 nu le-ai citit." Michaels se refer\xc4\x83 mai ales la optica lui Stephenson cum c\xc4\x83 "limbajele sunt coduri", \xc3\xaen loc de grupuri de litere \xc8\x99i de sunete care trebuie interpretate. Referindu-se \xc3\xaen continuare la aceast\xc4\x83 idee de baz\xc4\x83 a limbajului ca \xc8\x99i cod ("...o parte important\xc4\x83 a intrigii c\xc4\x83r\xc8\x9bii Snow Crash se bazeaz\xc4\x83 pe omiterea realiz\xc4\x83rii distinc\xc8\x9biei dintre hackeri \xc8\x99i calculatoarele lor, ca \xc8\x99i cum - iar \xc3\xaen roman, tocmai pentru ca - vizualizarea unui cod va avea asupra hackerului acela\xc8\x99i efect ca \xc8\x99i primirea lui pentru calculator"), Michaels \xc3\xael pune pe Stephenson al\xc4\x83turi de ceilal\xc8\x9bi scriitori men\xc8\x9biona\xc8\x9bi \xc3\xaentr-un grup cu o viziune motiva\xc8\x9bional rasist\xc4\x83 asupra culturii: cultura ar fi ceva transmis \xc8\x99i p\xc4\x83strat \xc3\xaen s\xc3\xa2nge (sau \xc3\xaen codul genetic) \xc8\x99i nu \xc3\xaen credin\xc8\x9be \xc8\x99i ritualuri. Aceast\xc4\x83 viziune necesit\xc4\x83 o mic\xc4\x83 interpretare din partea oamenilor, sau niciuna:_NEWLINE_\xe2\x80\x9eCorpul infectat de un virus nu devine infectat pentru c\xc4\x83 \xc3\xaen\xc8\x9belege virusul altfel dec\xc3\xa2t o face cel care nu e infectat. Astfel, o lume \xc3\xaen care totul \xe2\x80\x93 de la bitmaps la s\xc3\xa2nge \xe2\x80\x93 poate fi \xc3\xaen\xc8\x9beles ca o "form\xc4\x83 de vorbire" este \xc8\x99i o lume \xc3\xaen care nimic nu este, de fapt, \xc3\xaen\xc8\x9beles (subliniat \xc3\xaen original), o lume \xc3\xaen care actul vorbirii este separat de \xc3\xaen\xc8\x9belesul s\xc4\x83u.\xe2\x80\x9d_NEWLINE_\xe2\x80\x94Walter Benn Michaels, The Shape of the Signifier: 1967 to the End of History_NEWLINE_Achieving Our Country a lui Rorty folose\xc8\x99te Snow Crash ca exemplu al culturii moderne care "exprim\xc4\x83 pierderea a ceea ce Rorty nume\xc8\x99te "speran\xc8\x9ba na\xc8\x9bional\xc4\x83"...problema cu Snow Crash nu o reprezint\xc4\x83 faptul c\xc4\x83 nu e adev\xc4\x83rat\xc4\x83 - p\xc3\xa2n\xc4\x83 la urm\xc4\x83, e o poveste - ci acela c\xc4\x83 nu este o inspirat\xc4\x83." Aceast\xc4\x83 lips\xc4\x83 de inspira\xc8\x9bie este rezultatul altui lucru oferit de Snow Crash \xc8\x99i de operele similare: "Aceste c\xc4\x83r\xc8\x9bi dau na\xc8\x99tere unei \'st\xc4\x83ri suflete\xc8\x99ti\' \xc3\xaen cititorii lor pe care Rorty o nume\xc8\x99te \'stare de cunoa\xc8\x99tere\', despre care observ\xc4\x83 c\xc4\x83 este o \'preferin\xc8\x9b\xc4\x83 pentru cunoa\xc8\x99tere \xc3\xaen dauna speran\xc8\x9bei\' (37)"; aceast\xc4\x83 preferin\xc8\x9b\xc4\x83 pentru cunoa\xc8\x99tere "contribuie la un e\xc8\x99ec fundamental \xc3\xaen a aprecia valoarea inspira\xc8\x9biei - \xc8\x99i, implicit, a literaturii \xc3\xaens\xc4\x83\xc8\x99i." Pluta, adun\xc4\x83tura de vase care aduc bie\xc8\x9bii asiatici \xc3\xaen California, seam\xc4\x83n\xc4\x83 cu "Armada Speran\xc8\x9bei" descris\xc4\x83 \xc3\xaen romanul lui Jean Raspail Le camp de saints (1973), \xc3\xaen care o flotil\xc4\x83 mare transport\xc4\x83 milioane de s\xc4\x83raci indieni spre sudul coastelor Fran\xc8\x9bei; \xc3\xaen accep\xc8\x9biunea lui Rorty, Pluta este emblematic\xc4\x83 pentru distrugerea final\xc4\x83 al oric\xc4\x83rui sens al comunit\xc4\x83\xc8\x9bii \xc3\xaen Statele Unite: "\xc3\x8en Snow Crash, leg\xc4\x83tura dintre Statele Unite \xc8\x99i restul lumii este simbolizat\xc4\x83 de cea mai \xc3\xaensp\xc4\x83im\xc3\xa2nt\xc3\xaetoare crea\xc8\x9bie a lui Stephenson - ceea ce el nume\xc8\x99te "Pluta"... M\xc3\xa2ndria de a fi cet\xc4\x83\xc8\x9bean american a fost \xc3\xaenlocuit\xc4\x83 de u\xc8\x99urarea de a fi mai \xc3\xaen siguran\xc8\x9b\xc4\x83 \xc8\x99i mai bine hr\xc4\x83nit dec\xc3\xa2t cei de pe Plut\xc4\x83."\n_START_SECTION_\nInfluen\xc8\x9ba asupra World Wide Web-ului\n_START_PARAGRAPH_\nDac\xc4\x83 jocul video din 1986 Habitat folosea termenul sanscrit avatar pentru a se referi la corpurile virtuale online, succesul romanului Snow Crash a popularizat termenul p\xc3\xa2n\xc4\x83 la a-l face s\xc4\x83 fie acceptat la ora actual\xc4\x83 \xc3\xaen jocurile pe calculator \xc8\x99i pe World Wide Web._NEWLINE_Multe programe de proiectare virtual\xc4\x83 a globului p\xc4\x83m\xc3\xa2ntesc, printre care NASA World Wind \xc8\x99i Google Earth, seam\xc4\x83n\xc4\x83 cu soft-ul "P\xc4\x83m\xc3\xa2nt" deyvoltat de Central Intelligence Corporation \xc3\xaen Snow Crash. Unul dintre co-fondatorii programului Google Earth a afirmat c\xc4\x83 acest program a fost modelat dup\xc4\x83 Snow Crash, \xc3\xaen timp ce altul a spus c\xc4\x83 a fost inspirat de documentarul Powers of Ten._NEWLINE_Fostul vicepre\xc8\x99edinte Microsoft J Allard folose\xc8\x99te ca utilizator numele "Hiro Protagonist".\n_START_SECTION_\nEcraniz\xc4\x83ri\n_START_PARAGRAPH_\nDrepturile de ecranizare ale romanului au fost cump\xc4\x83rate la scurt timp dup\xc4\x83 publicarea sa \xc8\x99i dup\xc4\x83 succesul repurtat, dar proiectul nu a trecut de stadiul de pre-produc\xc8\x9bie. La sf\xc3\xa2r\xc8\x99itul anului 1996, s-a anun\xc8\x9bat c\xc4\x83 scriitorul \xc8\x99i regizorul Jeffrey Nachmanoff va adapta romanul pentru Kennedy-Marshall Co. \xc8\x99i Touchstone Pictures. Marco Brambilla a fost desemnat s\xc4\x83 regizeze filmul.'